የኢትዮጵያ አየር መንገድ ተጨማሪ ኤርባስ አውሮፕላኖች ሊገዛ ነው
ላለፉት ረዥም ዓመታት የቦይንግ አውሮፕላኖችን ሲጠቀም የቆየው የኢትዮጵያ አየር መንገድ፣ በታሪኩ ለመጀመሪያ ጊዜ የኤርባስ አውሮፕላን ለመረከብ በዝግጅት ላይ በሚገኝበት በአሁኑ ወቅት ተጨማሪ የኤርባስ አውሮፕላኖችን ለመግዛት ማቀዱን አስታወቀ፡፡የኢትዮጵያ አየር መንገድ ለመጀመርያ ጊዜ 14 ኤርባስ 350-900 የተሰኙ አውሮፕላኖች ያዘዘ ሲሆን፣ 12 በግዢ ሁለቱ በኪራይ የሚመጡ ናቸው፡፡ የመጀመሪያዎቹ ሁለት ኤርባስ 350-900 በመጪው ግንቦትና ሰኔ ወር አዲስ አበባ ይገባሉ ተብሏል፡፡ ሁለቱ አውሮፕላኖች በኪራይ የተገኙት አይኤልኤፍሲ ከሚባል አውሮፕላን አከራይ ኩባንያ ነው፡፡በዱባይ የአውሮፕላን ኤግዚቢሽን ላይ የተካፈለው ኤርባስ 350-900 የሙከራ አውሮፕላን ኅዳር 1 ቀን 2008 ዓ.ም. ወደ አዲስ አበባ በመምጣት በመንግሥት ባለሥልጣናት፣ በኢትዮጵያ አየር መንገድ ኃላፊዎችና ሠራተኞች ተጎብኝቷል፡፡ አውሮፕላኑ የአንድ ሰዓት ያህል በረራ በአዲስ አበባ አካባቢ አድርጓል፡፡በጉብኝቱ ወቅት ንግግር ያደረጉት የኢትዮጵያ አየር መንገድ ዋና ሥራ አስፈጻሚ አቶ ተወልደ ገብረ ማርያም፣ ለኤርባስ አዲስ ምርት የሆነው ኤርባስ 350-900 አውሮፕላን በቴክኖሎጂ የተራቀቀ፣ ነዳጅ ቆጣቢና አነስተኛ የካርቦን ልቀት ያለው ለአካባቢ ተስማሚ መሆኑን ተናግረዋል፡፡የኢትዮጵያ አየር መንገድ ሁልጊዜም ዘመናዊ የአቪዬሽን ቴክኖሎጂ በመጠቀም ቀዳሚ መሆኑን የጠቆሙት አቶ ተወልደ፣ በ1960ዎቹ የመጀመርያውን የቦይንግ ጄት አውሮፕላኖች ወደ አፍሪካ ማምጣቱን፣ እ.ኤ.አ. በ2012 የመጀመርያውን ቦይንግ 787 ድሪምላይነር አውሮፕላን ወደ አፍሪካ ማስገባቱን፣ የድሪምላይነር አውሮፕላን ባለቤት በመሆን ኢትዮጵያ ከጃፓን በመቀጠል ከዓለም ሁለተኛ አገር መሆኗን አውስተዋል፡፡አቶ ተወልደ የኢትዮጵያ አየር መንገድ ተጨማሪ ኤርባስ 350-900 አውሮፕላኖችን እንደሚገዛ ለሪፖርተር ተናግረዋል፡፡ ‹‹የምናዘውን የኤርባስ 350-900 አውሮፕላኖች ቁጥር ገና አልወሰንም፤›› ያሉት አቶ ተወልደ፣ በመጪዎቹ ዓመታት ቢያንስ ተጨማሪ አሥር ኤርባስ 350-900 አውሮፕላኖች እንደሚገዙ ገልጸዋል፡፡ በተጨማሪም አየር መንገዱ 20 ረዥም ርቀት የሚጓዙ ግዙፍ አውሮፕላኖችን ለመግዛት በዝግጅት ላይ ሲሆን፣ ኤርባስ 350-1000 እና ቦይንግ 777 ኤክስ የተሰኘውን አዲሱን የቦይንግ ምርት እየገመገመ መሆኑ ታውቋል፡፡አየር መንገዱ የገዛቸው 12 ኤርባስ 350-900 አውሮፕላኖች ዋጋ 2.9 ቢሊዮን ዶላር የሚገመት በመሆኑ ገንዘቡ የሚገኘው ከየት ነው የሚል ጥያቄ የቀረበላቸው አቶ ተወልደ፣ አየር መንገዱ የብድር ዋስትና ከአውሮፓ የኤክስፖርት ብድር አገልግሎት ከሚሰጡ ኩባንያዎች እንደሚያገኝ ጠቅሰው፣ ብድሩ ከማንኛውም ንግድ ባንኮች በጨረታ እንደሚገኝ ተናግረዋል፡፡የኤርባስ የደንበኞች አገልግሎት ምክትል ፕሬዚዳንት ሚስተር ጆን ሊሂ ኤርባስ 350-900 ዘመናዊ ቴክኖሎጂዎች የተገጠሙለት ዘመናዊ አውሮፕላን መሆኑን ተናግረው፣ የኢትዮጵያ የአየር መንገድ ትክክለኛ ምርጫ ማድረጉን ገልጸዋል፡፡ የኢትዮጵያ አየር መንገድ መልካም የብድር ታሪክ ያለውና ታዋቂ ከሆኑ ከዓለም አቀፍ ባንኮች ጋር ሲሠራ የቆየ በመሆኑ ብድር የማግኘት ችግር እንደማይኖርበት ለሪፖርተር ተናግረዋል፡፡ ኤርባስ አውሮፕላን ለኢትዮጵያ አየር መንገድ አዲስ በመሆኑ ኩባንያው የቴክኒክ ድጋፍ በማድረግ ላይ መሆኑን ገልጸዋል፡፡ ኤርባስ በአዲስ አበባ ድጋፍ ሰጪ ጽሕፈት ቤት ባለፈው ሳምንት የከፈተ ሲሆን፣ የቴክኒሻኖችና የአብራሪዎች ሥልጠና ፕሮግራሞች ተግባራዊ እንደሚደረጉ ለማወቅ ተችሏል፡፡የኢትዮጵያ አየር መንገድ የመጀመርያው የኤርባስ 350-900 አብራሪ የሚሆኑት ካፒቴን ዮሴፍ ኃይሉ ናቸው፡፡ ካፒቴን ዮሴፍ በአሁኑ ወቅት በበረራ ሥራዎች ክፍል የበረራ ሥልጠና ኃላፊ ናቸው፡፡ ካፒቴን ዮሴፍ የኤርባስ 350-900 አውሮፕላኖችን በኃላፊነት እንደሚመሩ ለማወቅ ተችሏል፡፡ኤርባስ 350-900 አውሮፕላን ሁለት ሮልስ ሮይስ ትሬንት ሞተሮች የተገጠሙለት 350 መቀመጫዎች ያሉትና ስፋት ያለው ዘመናዊ አውሮፕላን ነው፡፡ እስካሁን ኤርባስ ለ41 ደንበኞች 787 ኤርባስ 350-900 አውሮፕላኖችን ሸጧል፡፡የመጀመርያውን አውሮፕላን ኳታር ኤርዌይስ ባለፈው ዓመት ተረክቧል፡፡ የኢትዮጵያ አየር መንገድ በአሁኑ ወቅት 73 አውሮፕላኖች ያሉት ሲሆን፣ እ.ኤ.አ. በ2025 የአውሮፕላኖቹን ቁጥር በእጥፍ ለማሳደግ እየሠራ ይገኛል፡፡በተያያዘ ዜና የአፍሪካ አየር መንገዶች ማኅበር ባለፈው ሳምንት በኮንጎ ብራዛቪል ባካሄደው 47 ዓመታዊ ጠቅላላ ጉባዔ፣ ለኢትዮጵያ አየር መንገድ የዓመቱን ምርጥ አየር መንገድ ሽልማት አበርክቶለታል፡፡ ማኅበሩ የኢትዮጵያ አየር መንገድን የመረጠው አየር መንገዱ ባሳየው የላቀ የፋይናንስ አፈጻጸም፣ ከሌሎች የአፍሪካ አየር መንገዶች ጋር በፈጠረው ሽርክና በክልሉ ያለውን የበረራ ሽፋን በማሳደጉ እንደሆነ አስታውቋል፡፡ ሽልማቱን አቶ ተወልደ በሥፍራው ተገኝተው ተረክበዋል፡፡